
	     Republika Hrvatska
Visoki prekršajni sud Republike Hrvatske
  Zagreb
Broj: Ppž-8641/2025

U   I M E   R E P U B L I K E   H R V A T S K E

P R E S U D A

Visoki prekršajni sud Republike Hrvatske, u vijeću sastavljenom od sudaca: Karmen Novak Hrgović kao predsjednice vijeća, te Nediljka Bobana i Davorka Kučana kao članova vijeća, uz  sudjelovanje više sudske savjetnice Marcele Soljačić Prester kao zapisničarke, u prekršajnom predmetu protiv okrivljenika Elvisa Radelića, kojeg brani Odvjetničko društvo iz Garešnice – Volić, Ružička & Cabadaj Cafuta d.o.o. Garešnica, zbog prekršaja iz članka 289. stavak 4., članka 163. stavak 8., članka 196. stavak 5. te članka 250. stavak 13. Zakona o sigurnosti prometa na cestama (NN br. 67/08, 48/10, 74/11, 80/13, 158/13, 92/14, 64/15, 89/15, 108/17, 70/19, 42/20, 85/22, 114/22, 133/23, 145/24), rješavajući o žalbi okrivljenika Elvisa Radelića, podnesenoj protiv presude Općinskog suda u Virovitici od 16. srpnja 2025. godine, broj: Pp-849/2025-5, u sjednici vijeća održanoj dana 20. srpnja 2026. godine,
                                                                                                                      
p r e s u d i o   j e

I. Odbija se žalba okrivljenika Elvisa Radelića kao neosnovana i potvrđuje se pobijana presuda. 

II. Temeljem članka 138. stavka 2. točke 3. c) Prekršajnog zakona („Narodne novine“ broj: 107/07., 39/13., 157/13. - nastavno PZ) okrivljenik Elvis Radelić je obvezan naknaditi trošak žalbenog postupka u paušalnom iznosu od 100,00 (sto) eura, u roku od 15 (petnaest) dana od primitka ove presude.
                                                         
Obrazloženje

0. Pobijanom presudom proglašen je krivim okrivljenik Elvis Radelić i kažnjen ukupnom novčanom kaznom u iznosu od 1.850,00 (tisuću osamsto pedeset) eura, zbog prekršaja iz članka 289. stavak 4., članka 163. stavak 8., članka 196. stavak 5. te članka 250. stavak 12. Zakona o sigurnosti prometa na cestama, činjenično opisanih u izreci pobijane presude.

0. Uz kaznu okrivljeniku je izrečena zaštitna mjera zabrane upravljanja motornim vozilima „B“ kategorije u trajanju od 2 (dva) mjeseca.

0. Pobijanom presudom okrivljenik je obvezan za naknadu troškova prekršajnog postupka u iznosu od 20,00 (dvadeset) eura. 

0. Protiv navedene presude okrivljenik je pravodobno podnio žalbu zbog pogrešne primjene materijalnog prava, pogrešno i nepotpuno utvrđenog činjeničnog stanja i odluke o kazni, u kojoj u osnovi navodi da su izrečena novčana kazna kao i zaštitna mjera potpuno neutemeljene i da su previsoko određene s obzirom na olakotne okolnosti okrivljenika. Navodi da nije u dobroj financijskoj situaciji i da ostvaruje prihod od samo 700,00 eura mjesečno a dužan je skrbiti i za svoju djecu. Smatra da je zaštitna mjera neosnovana. Predlaže da se ukine pobijana presuda koja nema razloga o odlučnim činjenicama.   

0. Podnositelj žalbe predlaže da se iz razloga navedenih u žalbi, žalba prihvati. 

0. Žalba nije osnovana.	

0. Visoki prekršajni sud Republike Hrvatske (dalje: Sud), na temelju čl. 202. st. 1. Prekršajnog zakona, ispitivao je pobijanu presudu iz osnova i razloga iz kojih se ista pobija žalbom, a po službenoj dužnosti ispitao je jesu li presudom počinjene bitne povrede odredbi prekršajnog postupka iz čl.195. st.1. t. 6., 7., 9. i 10., jesu li na štetu okrivljenika povrijeđene odredbe prekršajnog materijalnog prava i je li u postupku nastupila zastara prekršajnog progona. Pri tome nije utvrđeno da postoje povrede na koje ovaj sud, sukladno gore navedenom zakonskom propisu, pazi po službenoj dužnosti.

0. Odlučujući o izrečenoj novčanoj kazni, ovaj sud je utvrdio da je prvostupanjski sud okrivljeniku izrekao novčanu kaznu bliže zakonom predviđenom minimumu. odnosno fiksnom iznosu i ista nije stroga te je ovaj sud mišljenja da će se istom postići svrha kažnjavanja te da će se okrivljenik ubuduće kloniti činjenja prekršaja ovakve vrste.

0. Razmatrajući odluku o izrečenoj zaštitnoj mjeri, povodom žalbe okrivljenika, ovaj Sud je utvrdio da odluka prvostupanjskog suda o izricanju zaštitne mjere okrivljeniku da ne upravlja motornim vozilima „B“ kategorije u trajanju od 2 (dva) mjeseca - primjerena.

0. Navedeno ponašanje okrivljenika, predstavlja teški oblik kršenja prometnih propisa i takvo ugrožavanje ostalih sudionika u prometu da upućuje na opasnost da će okrivljenik upravljajući motornim vozilom ponovno počiniti takav prekršaj. Stoga je pobijanom presudom osnovano i u skladu sa zakonom prema okrivljeniku izrečena zaštitna mjera zabrane upravljanja motornim vozilom B kategorije, budući da je primjena iste u konkretnom slučaju nužna zbog otklanjanja okolnosti koje poticajno djeluju na počinjenje predmetnih prekršaja i dodatno će preventivno djelovati na buduće ponašanje okrivljenika.   

0. Paušalni iznos troškova žalbenog postupka temelji se na odredbi članka 138. stavka 2. točke 3.c PZ-a, koji propisuje da se troškovi prekršajnog postupka obuhvaćaju paušalni iznos troškova prekršajnog postupka Visokog prekršajnog suda Republike Hrvatske kada je donio odluku kojom je pravomoćno utvrđena krivnja okrivljenika, ako je odlučivao o žalbi tužitelja i okrivljenika ili samo o žalbi okrivljenika. Paušalna je svota, sukladno članku 138. stavku 3. PZ-a određena u okvirima određenim Rješenjem o određivanju paušalnog iznosa za troškove prekršajnog postupka („Narodne novine“, broj: 18/13.) u rasponu od 13,27 do 663,61 eura, a s obzirom na složenost i trajanje postupka, te imovno stanje okrivljenika.  

0. Zbog izloženih razloga trebalo je riješiti kao u izreci.
 
U Zagrebu 20. srpnja 2026.

Zapisničarka:                                    			     Predsjednica vijeća:

Marcela Soljačić Prester, v.r.              		     Karmen Novak Hrgović, v.r.
    
Presuda se dostavlja Općinskom sudu u Virovitici u 5 (pet) otpravaka za: spis, okrivljenika, branitelja i tužitelja.
    			                              
Za točnost otpravka - ovlašteni službenik
                                    			Upraviteljica zajedničke sudske pisarnice:

